Here is a page extracted from Wikipedia that may contain CSS, HTML, and a lot of unformatted text.

Title: Ilesia de Sant Miguel de Biota
Content: Iste articlo ye sobre a ilesia de Sant Miguel de Biota, en Cinco Villas; ta atros usos, se veiga Ilesia de Sant Miguel.

A ilesia de Sant Miguel de Biota ye una ilesia, consagrata a Sant Miguel Arcánchel, que se troba situata en o municipio aragonés de Biota, en a comarca de Cinco Villas y provincia de Zaragoza.

Ye una ilesia de culto catolico que pende d'a diocesi de Chaca y de l'archidiocesi de Pamplona, estando la ilesia parroquial d'o lugar. L'edificio ye d'o sieglo XII, en estilo romanico. A ilesia fue declarata Molimento Historico-Artistico o 30 d'abril de 1982 por o Gubierno d'Espanya, y ye protechita legalment en l'actualidat con a suya declaración como Bien d'Intrés Cultural, a fegura legal que substituye a la de Molimento Nacional. As suyas fronteras sud y occidental son obchecto d'especials órdens que desembolican a suya protección.

A ilesia poseye nomás que una sola nau. Belunas d'as suyas esculturas son obra d'o dito Mayestro d'Agüero u Mayestro de Sant Chuan d'a Penya.

 Historia 
En Biota se i debantó un monesterio, adedicato a Santa María, que pendeba d'o monesterio de Sant Chuan d'a Penya dende 1071, y d'antis mas d'o desapareiito monesterio de Sant Esteban d'Oraste, que se trobaba en a sierra de Santo Domingo (y que dio nombre a la ilesia de Sant Esteban de Luesia). Cuan a ilesia monastica yera en estato de runa, o monesterio de Sant Chuan d'a Penya premitió que se i debantase un nuevo templo, que ista vegata s'adedicó a Sant Miguel Arcánchel. As obras d'o templo rematoron, alto u baixo, en 1196.

 Caracteristicas arquitectonicas 

 L'arquitectura 
Ye una ilesia con una sola nau que remata en un abside. Dividita en seis parz, os suyos contrafuertes se troban en l'exterior, amanixendo dende dentro d'o templo en forma de columnas.

L'abside poseye tres uberturas en aspillera.

Fa poquetas anyadas se recuperó uno d'os arcos, zaguer repui de l'antigo claustro d'a desapareixita ilesia monastica, que se troba a o canto de l'actual frontera norte de l'edificio.

A dependencia en forma cuadrata que se debanta en a frontera sud, amanata a l'abside, fue adhibita con posterioridat, mientres o sieglo XVII.

 A escultura 
As esculturas d'a ilesia son obra d'o dito Mayestro d'Agüero (u Mayestro de Sant Chuan d'a Penya, pero en estar una obra de zaguerías d'o sieglo XII ya son en un estilo de transición dende o romanico enta o gotico. Ye o zaguer treballo d'o Mayestro, y recibe influyencias goticas procedents d'a ilesia de Sant Miguel de Fuentidueña (Fuentidueña, Segovia) respective d'a suya tematica, que tracta d'un tema que dica l'inte no heba estato present en o panorama artistico d'o romanico aragonés: a psicostasi u pesache d'as almas por part de l'arcánchel Sant Miguel.

 A frontera sud 

 A frontera ueste 

 Se veiga tamién 
 Mayestro d'Agüero u Mayestro de Sant Chuan d'a Penya.

 Vinclos externos 

  Ficha d'a ilesia de Sant Miguel de Biota en o Sistema de Información del Patrimonio Cultural Aragónés.
  [http://www.romanicoaragones.com/4-Cinco%20Villas/990475-Biota.htm Biota: parroquial de San Miguel], en a web www.RomanicoAragones.com.
  Carles Sànchez Màrquez: La inconografía de la psicostasis a partir de un ejemplo hispano: la portada sur de San Miguel de Biota.
  Carles Sànchez Màrquez: El taller de San Miguel de Biota y la escultura en Aragón y Navarra en torno al año 1200, en Dialnet.
  Carles Sànchez Màrquez: La iglesia de San Miguel de Biota. Aproximación estilística a su escultura, en Dialnet.
  Carles Sànchez Màrquez: Las portadas de San Miguel de Biota: tradición y creación artística en la escultura románica de Cinco Villas, en Dialnet''.

Referencias 

Miguel de Biota
Miguel de Biota
Miguel de Biota
Miguel de Biota
Biota
Ilesia de Sant Miguel de Biota
Ilesia de Sant Miguel